Natalie Portman

Natalie Portman (oik. Natalie Hershlag, hepreaksi נָטַלִי הֶרְשְלַג, s. 9. kesäkuuta 1981 Jerusalem) on israelilais-yhdysvaltalainen Oscar-palkittu näyttelijä. Hänet tunnetaan muun muassa rooleistaan elokuvissa Leon (1994), Iholla (2004) ja V niin kuin verikosto (2005). Hän tunnetaan myös Padmé Amidalan roolistaan Tähtien sota -esiosatrilogiassa (1999–2005).

Portman palkittiin parhaan naispääosan Oscarilla, Golden Globella, Baftalla ja SAG-palkinnolla roolistaan elokuvassa Black Swan (2010).

 Ura 
Portmanin elokuvaura alkoi 12-vuotiaana. Hänen ensimmäinen elokuvaroolinsa oli Mathilda Lando Luc Bessonin ohjaamassa elokuvassa Leon Seuraavana vuonna hän esiintyi rikostrillerissä Heat – ajojahti.

Portman työskenteli tasaisesti 1990-luvun puolivälissä sivurooleissa elokuvissa Unelmien tytöt (1996), Woody Allenin musikaalissa Kaikki sanovat I Love You (1996) sekä Tim Burtonin tieteiskomediassa Mars hyökkää (1996). Kansainväliseen tunnettuuteen hän nousi esittäessään kuningatar Padmé Amidalaa Tähtien sota -elokuvasarjan episodeissa I–III. Samoihin aikoihin Portman näytteli elokuvissa Missä tahansa muualla (1999) ja Siellä missä sydän on (2000). 

Vuonna 2004 Portman sai laajaa kiitosta rooleistaan romanttisessa komediassa Garden State sekä ihmissuhdedraamassa Iholla. Jälkimmäisestä hän voitti Golden Globe -palkinnon parhaasta naissivuosasta ja sai Oscar-ehdokkuuden samasta kategoriasta. Portman osoitti monipuolisuuttaan näyttelemällä kaljuksi ajettua vallankumouksellista dystopiassa V niin kuin verikosto (2005), uhkapelaajaa Wong Kar-wain elokuvassa My Blueberry Nights (2007) sekä Anne Boleynia historiallisessa draamassa Kuningattaren sisar (2008). Hän esiintyi myös sotilaan puolisona draamassa Brothers (2009). Portman ohjasi lyhytelokuvan Eve, joka esitettiin Venetsian elokuvajuhlilla vuonna 2008. Elokuvassa näyttelevät Lauren Bacall ja Ben Gazzara.

Vuonna 2011 Portman palkittiin roolistaan elokuvassa Black Swan muun muassa parhaan naispääosan Oscarilla, Golden Globella, Baftalla, Saturnilla ja SAG-palkinnolla. Samana vuonna hän näytteli supermarketin kassatyöntekijää elokuvassa Hesher. Portman liittyi Marvel Cinematic Universeen esittämällä tieteilijä Jane Fosteria elokuvassa Thor (2011), ja myöhemmin elokuvissa Thor: The Dark World (2013) ja Thor: Love and Thunder. Keveämpiin rooleihin kuuluivat romanttinen komedia Näin ystävien kesken (2011), jossa hän näytteli Ashton Kutcherin vastanäyttelijänä, sekä aikakausikomedia Your Highness (2011), jossa hän esitti soturiprinsessaa.

Seuraavina vuosina Portman esiintyi Terrence Malickin elokuvassa Knight of Cups (2015) sekä kostodraamassa Jane Got a Gun (2016), jossa hän näytteli sitkeää uudisasukasta. Samana vuonna Portman näytteli Jacqueline ”Jackie” Kennedyä elokuvassa Jackie. Portman sai roolistaan parhaan naispääosan Golden Globe- ja Oscar-ehdokkuudet. Tämän jälkeen hän näytteli tarjoilijaa, joka ajautuu suhteeseen musiikkituottajan kanssa romanttisessa draamassa Song to Song (2017). Vuonna 2018 hän näytteli pääroolin tieteistrillerissä Hävitys, esittäen biologia vaarallisella salaisella tutkimusretkellä.

Samana vuonna Portman sai kriitikoiden kiitosta roolistaan poptähdenä elokuvassa Vox Lux (2018). Seuraavat elokuvat, The Death and Life of John F. Donovan (2018) ja Lucy in the Sky (2019), saivat kuitenkin vaisumman vastaanoton. Vuonna 2020 hän toimi kertojana Disneyn luontodokumentissa Ature: Delfiiniriutta. Portman näytteli myöhemmin Todd Haynesin ohjaamassa draamassa May December (2023).

 Yksityiselämä 
pienoiskuva|190px|Natalie Portman vuoden 2011 Oscar-gaalassa, jossa hän voitti parhaan naispääosan Oscarin elokuvasta Black Swan.
Natalie Hershlag, taiteilijanimeltään Natalie Portman, syntyi Jerusalemissa perheeseen, joka polveutuu Keski- ja Itä-Euroopassa asuneista juutalaisista. Perhe muutti Israelista Yhdysvaltoihin Portmanin ollessa kolmevuotias. Perhe muutti lopulta Syossetiin New Yorkin osavaltioon. Portman alkoi käyttämään julkisuudessa sukunimenään isoäitinsä tyttönimeä suojellakseen perhettään julkisuudelta ensimmäisen elokuvaroolin aikoihin.

Portman on ollut kasvissyöjä kahdeksanvuotiaasta asti.  Näyttelijäntyön ohella hän opiskeli Harvardin yliopistossa ja valmistui vuonna 2003 psykologian kandidaatiksi. Hän puhuu sujuvasti englantia, hepreaa, espanjaa, saksaa, ranskaa sekä japania.

Joulukuussa 2010 Portman ilmoitti menneensä kihloihin balettitanssija-koreografi Benjamin Millepiedin kanssa. Black Swan -elokuvan kuvauksissa tutustunut pariskunta sai esikoisensa, pojan, kesäkuussa 2011. Heidät vihittiin Kalifornian Big Surissa elokuussa 2012. Helmikuussa 2017 he saivat toisen lapsensa, tyttären. Helmikuussa 2024 pariskunta erosi virallisesti oltuaan erossa keväästä 2023 asti. 

 Valikoitu filmografia 

 Leon (1994)
 Star Wars: Episodi I – Pimeä uhka (1999)
 Star Wars: Episodi II – Kloonien hyökkäys (2002)
 Iholla (2004)
 Star Wars: Episodi III – Sithin kosto (2005)
 V niin kuin verikosto (2005)
 Black Swan (2010)
 Thor (2011)
 Jackie (2016)

 Lähteet 

 Aiheesta muualla 



Luokka:Israelilaiset näyttelijät
Luokka:Yhdysvaltalaiset näyttelijät
Luokka:Yhdysvaltalaiset lapsinäyttelijät
Luokka:Yhdysvaltalaiset feministit
Luokka:Yhdysvaltalaiset elokuvatuottajat
Luokka:Yhdysvaltalaiset mallit
Luokka:Golden Globe -palkinnon saajat
Luokka:Parhaan naispääosan Oscar-palkinnon saajat
Luokka:BAFTA-palkinnon saajat
Luokka:SAG-palkinnon saajat
Luokka:Vuonna 1981 syntyneet
Luokka:Amerikanjuutalaiset
Luokka:Eläinaktivistit
Luokka:Elävät henkilöt
Luokka:Seulonnan keskeiset artikkelit